ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιανουαρίου 2000

για την τροποποίηση της απόφασης 1999/253/ΕΚ για ορισμένα αλιευτικά προϊόντα προέλευσης ή καταγωγής Κένυας και Τανζανίας και για την τροποποίηση του υγειονομικού πιστοποιητικού για αλιευτικά προϊόντα καταγωγής ή προέλευσης Τανζανίας

[κοινοποιηθείσα υπό τον αριθμό Ε(2000) 211]

(Κείμενο που παρουσιάζει ενδιαφέρον για τον ΕΟΧ)

(2000/127/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των βασικών αρχών σχετικά με την οργάνωση κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα(1), και ιδίως το άρθρο 22 παράγραφος 6,

Εκτιμώντας τα ακόλουθα:

(1) Μετά από ορισμένα περιστατικά δηλητηρίασης ιχθύων στη λίμνη Βικτώρια για τα οποία υπάρχουν υπόνοιες ότι προκλήθηκαν από την παρουσία φυτοφαρμάκων στα ύδατα της λίμνης Βικτώρια καθώς και από απαγορευμένες αλιευτικές πρακτικές, η Επιτροπή εξέδωσε την απόφαση 1999/253/ΕΚ(2). Η απόφαση αυτή προβλέπει ότι μετά τη λήψη στοιχείων σχετικά με την εξέλιξη της κατάστασης και την παροχή εγγυήσεων από τις αρμόδιες αρχές της Κένυας και της Τανζανίας, μπορεί να πραγματοποιηθεί αναθεώρηση της απόφασης.

(2) Μετά από επίσκεψη επιθεώρησης και την παροχή εγγυήσεων από τις επίσημες αρχές της Τανζανίας, προτείνεται η τροποποίηση της απόφασης 1999/253/ΕΚ προκειμένου να επιτραπούν οι εισαγωγές αλιευτικών προϊόντων που αλιεύονται στη λίμνη Βικτώρια προέλευσης ή καταγωγής της Τανζανίας.

(3) Είναι αναγκαίο να υπόκεινται τα αλιευτικά προϊόντα που αλιεύονται στη λίμνη Βικτώρια σε κατάλληλο έλεγχο με σκοπό να διαπιστωθεί ότι είναι υγιεινά και ο έλεγχος αυτός πρέπει να μπορεί να ανιχνεύει ιδίως την παρουσία φυτοφαρμάκων. Ως εκ τούτου, είναι αναγκαίο να προστεθεί μια ειδική μνεία κατάλληλος έλεγχος σχετικά με το υγειονομικό πιστοποιητικό που συνοδεύει τα αλιευτικά προϊόντα εισαγωγής της Τανζανίας, το οποίο έχει θεσπιστεί βάσει της απόφασης 98/422/ΕΚ της Επιτροπής(3).

(4) Παρόλα αυτά, όμως, είναι αναγκαίο να δοθεί περισσότερος χρόνος στις αρχές της Κένυας να θέσουν σε εφαρμογή τα κατάλληλα μέτρα ελέγχου προκειμένου να εξασφαλίσουν την ασφάλεια των αλιευτικών προϊόντων. Ως εκ τούτου, οι εισαγωγές αλιευτικών προϊόντων που αλιεύονται στη λίμνη Βικτώρια προέλευσης ή καταγωγής της Κένυας θα πρέπει να παραμείνουν υπό αναστολή.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 1999/253/ΕΚ τροποποιείται ως εξής:

1. Το άρθρο 1 αντικαθίσταται από το ακόλουθο κείμενο: "Άρθρο 1

Η παρούσα απόφαση εφαρμόζεται στα αλιευτικά προϊόντα, νωπά κατεψυγμένα ή μεταποιημένα, που αλιεύονται στη λίμνη Βικτώρια και προέρχονται ή κατάγονται από την Κένυα. Η παρούσα απόφαση δεν εφαρμόζεται στα αλιευτικά προϊόντα που αλιεύονται στη θάλασσα".

2. Το άρθρο 4 αντικαθίσταται από το ακόλουθο κείμενο: "Άρθρο 4

Η παρούσα απόφαση αναθεωρείται με βάση τα στοιχεία σχετικά με την εξέλιξη της κατάστασης και τις εγγυήσεις που παρέχουν οι αρμόδιες αρχές της Κένυας σχετικά με την ασφάλεια των αλιευτικών προϊόντων".

Άρθρο 2

Το στοιχείο IV του υγειονομικού πιστοποιητικού που καθορίζεται στο παράρτημα της απόφασης 98/422/ΕΚ και συνοδεύει τις αποστολές αλιευτικών προϊόντων προέλευσης ή καταγωγής Τανζανίας που αλιεύονται στη λίμνη Βικτώρια πρέπει να συμπληρωθεί από τα εξής: "- Ο επίσημος επιθεωρητής πιστοποιεί δια του παρόντος ότι τα αλιευτικά προϊόντα που αναφέρονται ανωτέρω παράχθηκαν με την εφαρμογή συστήματος ελέγχων παρακολούθησης που ορίζονται στο στοιχείο ΙΙ.3.Β του παραρτήματος της οδηγίας 91/493/ΕΚ και τα αποτελέσματα των ελέγχων αυτών ήταν ικανοποιητικά".

Άρθρο 3

Τα κράτη μέλη τροποποιούν τα μέτρα που εφαρμόζουν στο εμπόριο προκειμένου να τα ευθυγραμμίσουν με την παρούσα απόφαση. Ενημερώνουν αμελλητί την Επιτροπή σχετικά.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 31 Ιανουαρίου 2000.

Για την Επιτροπή

David BYRNE

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 98 της 13.4.1999, σ. 15.

(3) ΕΕ L 190 της 4.7.1998, σ. 71.